አዲሱ የፈረሳይ ፕሬዝደንት ኢማኑኤል ማክሮን ለይፋዊ ጉብኝት ማሊ ገቡ
አዲሱ  የፈረንሳይ  ፕሬዝደንት ኢማኑኤል ማክሮን ለይፋዊ ጉብኝት ማሊ ገቡየፈረንሳዩ  ፕሬዚዳንት  በማሊ የሚገኙ የፈረንሳይ የጦር ኃይሎችን እንደሚጎበኙ  ተመልክቷል፡፡ፕሬዚደንቱ ሥልጣን ከያዙ ከአንድ ሳምንት ባልበለጠ ጊዜ ውስጥ ነው  ይህን  ጉብኝት ያደረጉት  ፡፡የ39 ዓመቱ አዲሱ የፈረንሳዩ ፕሬዝደንት ኢማኑኤል ጂን ሚኬል ፌሬድክ ማክሮን ስልጣን በያዙ በአምስተኛ ቀናቸው ሁለተኛውን የውጭ አገር የስራ ጉብኝት ሊያካሂዱ ማሊ ባማኮ ገብተዋል፡፡ፕሬዝደንቱ ባሳለፍነው እሁድ ቃለ መሃላቸውን በፈፀሙ ማግስት ወደ ጀርመን አቅንተው ከመራሂተ መንግስቷ አንሄላ መርክል ጋር ተገናኝተዋል፡፡አሁን ሁለተኛውን ጉዟቸውን ወደ አፍሪካ ሲያደርጉ ቀድሞ በአፍሪካ በቅኝ ግዛት ዘመን የነበረውን የፈረንሳይን አሻራ ከሚያሳዩ አገራት ጋር የጠበቀ ግንኙነት ለመፍጠር ያስችላቸው ዘንድ ነው ተብሎለታል፡፡ፕሬዝደንቱ ከማሊው አቻቸው ኢብራሂም ኬታ ጋር ይመክራሉ ተብሏል፡፡በሌላ በኩል ደግሞ የፕሬዝደንቱ ዋነኛ ጉብኝት በማሊ የሚገኙ የወታደራዊ ኃይሎች ያሉበትን ደረጃ መመልከት ነው የሚሉ አሉ፡፡ ለዚህ ደግሞ ፕሬዝደንቱ በወታደራዊ ኃይሉ አየር ማረፊያ በኩል ባማኮ መግባታቸውን ያነሳሉ፡፡ፈረንሳይ እኤአ ከ2013 ጀምሮ በማሊ የታጠቁ አማፂ ኃይሎችን እንዲዋጉ ያስቀመጠቻቸው 4ሺ ያህል ወታደሮች አሏት፡፡ በዚህ ያለው የሚሊታሪ መቀመጫ ፈረንሳይ ለምዕራቡ እና ሰሜን አፍሪካ መጠባበቂያ ያለችው ነው፡፡ ፕሬዝደንቱ በምርጫ ቅስቀሳው ወቅት በአፍሪካ ግዙፍ የጦር ካምፖችን ለማቋቋም ማሰባቸውን ሲናገሩ ነበር፡፡ የአሁኑ ጉብኝታቸውም ለእቅዳቸው አጋዥ ይሆናል ነው እየተባለ ያለው፡፡ፕሬዝደንት ኢማኑኤል ማክሮን ከማሊ ጉብኝታቸው በኋላ ወዴት እንደሚያመሩ ባይገለፅም፤ በተደጋጋሚ ወደ አፍሪካ እንደሚመጡ እና አገራቸው ከአፍሪካ ጋር ያላትን ግንኙነት በሳቸው የስልጣን ዘመን እንደሚያጠናክሩም ተገልጿል፡፡ 